da en en en fr de da id da nb da da da da da sv da da en de da da da da da nb da da nb da da da en en
De var så trætte, at de ikke havde kraft til at juble - Svanholm Cricketklub
Torsdag d. 7. juni 2018 kl. 10:34 af Henrik Pfaff
En lignende afslutning på en stor cricketkamp huskes ikke. Da vi havde besejret KB efter mere end syv kogende timer snævert i den ene af årets to vigtigste matcher var vores markhold og KB’s gærdespillere så udmattede, at de så omtrent lige lidende ud, da kampen sluttede og de sædvanlige jubeludtryk manglede ganske.
Det var som en boksekamp, hvor begge boksere tæver løs på hinanden indtil den ene segner.
Det var drønhedt. Op mod 30 grader.
Knap en vind rørte sig. 8 ud af 11 af vore spillere holder ramadan, d.v.s. at de ikke havde fået væske indenbords siden ved 4.30 tiden om natten. KBerne var for det meste knap så standhaftige i troen.
Vores åbnere startede imponerende. Forsigtigt i de første 10 overe, hvor vi havde 30. Derefter kom der mere fart på – mest Zishan Shah.
Zameer Khan angriber i gærdestanden med Zishan Shah
Han gik som den første efter at have lavet 82 på 75 bolde ved totalen 140. Zameer Khan som den næste ved totalen 166 i den 36 over. Han lavede 65 på 98 bolde.
Nu var vejen banet for Hamid Shah, der i den grad med små armbevægelser fik bolden til at forsvinde ud mod grænsen på den udtørrede bane. 58 på 45 bolde, 216 på 43 overe.   Mads Henriksen (29 og Wahab Hashmi (27) drejede gaflen rundt i KB og vi endte med 274 for 4 på de 50 overe.
Wahab Hashmi contra Amjad Khan
Det burde være nok, ikke mindst da vi havde 6 modstandere ude for 44 og 9 for 163 i den 37 over. Men spillerne var totalt udmattede og de letteste bolde røg under og forbi dem og kastningen var aldeles ineffektiv. Der var simpelthen point bare gærdespillerne fik bat på.
KB’s sidste gærde var Amjad Khan (61) og Basit Shah (33 not out). De var begge medlemmer hos os i fjor.
Da KB manglede 22 på de sidste fire overe så de ud til at vinde. Men Amjad, der havde kastet 10 overe for fuld drøn, var lige så træt som vores og med et udmattet slag på tværs af linjen endte han med at få dommeren til at hæve fingeren for ben for. Det var Touqeer Ahmeds 3 gærde for 34.
Sådan så spillerne kampen til sidst
Gærdespillere og markspillere – lige udmattede
Midt i al dette må vi ikke glemme Usman Akrams første century, da 2. holdet på Copenhagens bane vandt. Copenhagen fortalte, at det var det første century nogen havde scoret mod dem
Med imponerende 110 på 94 bolde og først en chance til allersidst var det ikke til at forstå at han i en alder af 36 år først nu kunne nå de tre cifre.
Bobby Malik gratulerer Usman Akram med hans første century
Vi endte med 249, Raja Khan 40, Bobby Malik 27, Saud Munir 26. Copenhagen ude for 176. Sahadat Riaz 3/49,
Tredieholdet er det eneste af de tre hold, der har tabt en kamp i den ordinære turnering i år, men det er nu kun en enkelt, de øvrige 4 er vundet. Således også ude mod Nørrebro II , men ih hvor det kneb og cifrene blev 176 – 171. Da Nørrebro bare manglede en 10-15 point og havde 5 gærder i behold skete underet – Osman Safi blev sat på at kastede præcist 5 gange ned i gærdet. Musa Mahmood, Lucky Malik og Daud Mir lavede alle pæne scorer. Vi mistede kun et gærde.